**Төсөл 2024.08.29**

**Уул уурхайн бүтээгдэхүүний арилжааны төлбөр тооцооны журам**

/Шинэчилсэн найруулга/

ТӨСӨЛ

**УУЛ УУРХАЙН БҮТЭЭГДЭХҮҮНИЙ**

**АРИЛЖААНЫ ТӨЛБӨР ТООЦООНЫ ЖУРАМ**

[НЭГ.ЕРӨНХИЙ ЗҮЙЛ 2](#_Toc175823042)

[ХОЁР.АРИЛЖААНЫ ТӨЛБӨР, ТООЦОО 2](#_Toc175823043)

[ГУРАВ.БИРЖИЙН ДЭНЧИН 3](#_Toc175823044)

[ДӨРӨВ. АРИЛЖААНЫ ГЭРЭЭНИЙ ТӨЛБӨРИЙГ ГҮЙЦЭТГЭХ 5](#_Toc175823045)

[ТАВ. АРИЛЖААНЫ ШИМТГЭЛ 5](#_Toc175823046)

# **НЭГ.ЕРӨНХИЙ ЗҮЙЛ**

* 1. Энэхүү Уул уурхайн бүтээгдэхүүний арилжааны төлбөр тооцооны журам (цаашид “журам” гэх)-аар "Монголын хөрөнгийн бирж " ХК (цаашид "Бирж" гэх)-ийн уул уурхайн бүтээгдэхүүний спот, форвард гэрээний арилжааны төлбөр, тооцоог гүйцэтгэх болон түүнтэй холбогдон үүсэх бусад харилцааг зохицуулна.
  2. Уул уурхайн бүтээгдэхүүнд суурилсан фьючерс, опцион санхүүгийн хэрэгслийн төлбөр, тооцооны үйл ажиллагааг энэ журмаар зохицуулахгүй.
  3. Энэхүү журмаар зохицуулаагүй бусад харилцааг Уул уурхайн бүтээгдэхүүний биржийн тухай хууль, Компанийн тухай хууль, Үнэт цаасны зах зээлийн тухай хууль, холбогдох бусад хууль тогтоомж, Санхүүгийн зохицуулах хороо (цаашид “Хороо” гэх) болон Биржээс баталсан бусад журам, заавраар зохицуулна.
  4. Энэхүү журмыг Бирж, Биржийн арилжаанд оролцогчид, Биржийн зах зээлийн бусад оролцогчид дагаж мөрдөнө.
  5. Уул уурхайн бүтээгдэхүүний биржийн төлбөр, тооцооны үйл ажиллагааг Бирж өөрөө арилжааны банкаар дамжуулан гүйцэтгэнэ.

# **ХОЁР.АРИЛЖААНЫ ТӨЛБӨР, ТООЦОО**

* 1. Биржийн арилжааны гэрээний үнийн дүн нь системд хийгдсэн хэлцлийн нийт үнийн дүнгээр, арилжааны валют нь зард тусгагдсан валютаар тодорхойлогдоно.
  2. Бирж нь зөвхөн арилжааны шимтгэл, гэрээний нийт үнийн дүн, дэнчинг тодорхойлох бөгөөд бусад тооцоог тодорхойлохгүй.
  3. Худалдан авагчийн байршуулах биржийн дэнчингийн хэмжээ нь спот арилжааны хувьд уул уурхайн бүтээгдэхүүний доод үнээр илэрхийлсэн худалдах захиалгын нийт үнийн дүнгийн 5-аас доошгүй хувь, форвард арилжааны хувьд 10-аас доошгүй хувьтай тэнцүү байна.
  4. Гэрээний үнэ, дэнчин, арилжааны шимтгэлийг гадаад валютаар илэрхийлж болно.
  5. Энэхүү журмын 2.4-т заасан валютыг худалдагч тодорхойлно.
  6. Биржийн бүртгэх үйлчилгээний хөлс, арилжааны шимтгэл нь журмын Хавсралт 1-т заасан хэмжээгээр тодорхойлогдоно.

# **ГУРАВ.БИРЖИЙН ДЭНЧИН**

**ДЭНЧИН БАЙРШУУЛАХ**

* 1. Худалдан авагч нь арилжаа эхлэхээс 30-аас доошгүй минутын өмнө журмын 2.3 дахь хэсэгт тодорхойлсон дэнчинг Биржийн тусгайлан нээсэн дансанд байршуулсан байна. Тус хугацааг хэтрүүлсэн тохиолдолд арилжаанд оролцуулахгүй.
  2. Дэнчинг байршуулахдаа худалдан авагч нь дэнчинг арилжааны банкин дахь өөрийн нэрийн данснаас шилжүүлэх бөгөөд гүйлгээний утга хэсэгт биржийн арилжааны систем дэх компанийн бүртгэлийн дугаар, компанийн оноосон нэр, дэнчингийн зориулалтыг тусгасан байна.
  3. Бирж нь уул уурхайн бүтээгдэхүүний арилжааны гэрээний үүргийг баталгаажуулах зорилгоор худалдагчийн брокероос арилжааны дуудах доод үнийн дүнгийн 5-аас доошгүй хувийн барьцаа шаардана. Уг барьцаатай холбоотой нарийвчилсан зохицуулалтыг талууд гэрээгээр тохиролцоно.

**ДЭНЧИНГЭЭР БАТАЛГААЖИХ ҮҮРЭГ**

* 1. Худалдан авагчаар шалгарсан этгээдийн Журмын 3.1 дэх хэсэгт заасны дагуу биржийн дансанд байршуулсан дэнчин нь биржийн арилжаатай холбоотой дараах үүргийг баталгаажуулна. Үүнд:
     1. Биржийн арилжаанд оролцож худалдан авагчаар шалгарсан тохиолдолд Биржийн арилжааны шимтгэл төлөх үүрэг;
     2. Арилжааны гэрээг системд хийгдсэн хэлцлийн дагуу баталгаажуулах үүрэг;
     3. Арилжааны гэрээний төлбөрийг гэрээнд заасан хэмжээ, хугацаанд төлөх үүрэг;
     4. Арилжааны гэрээгээр нийлүүлсэн бүтээгдэхүүнийг хүлээн авах үүрэг;
  2. Арилжаанд шалгарсан худалдан авагчийн дэнчин нь дээрх үүргийг бүрэн гүйцэтгэж дуусах хүртэл хугацаанд битүүмжлэгдэнэ. Энэ тохиолдолд арилжааны гэрээний төлбөр болон бусад арилжааны дэнчинд тооцуулах зорилгоор ашиглахгүй.

**ДЭНЧИН БУЦААХ, БАТАЛГААЖУУЛАХ**

* 1. Арилжаа явагдаагүй, худалдан авагч тухайн арилжаанд оролцоогүй эсхүл оролцсон боловч шалгараагүй тохиолдолд худалдан авагч арилжааны системд дэнчин буцаан авах эсхүл дэнчинг дараагийн арилжаанд ашиглах зорилгоор Биржийн дансанд хэвээр үлдээх хүсэлтийн аль нэгийг гаргана.
  2. Худалдан авагчийн системээр ирүүлсэн албан ёсны /эрх бүхий этгээдийн гарын үсэг болон тамга тэмдэг дарсан албан тоот, дэнчин шилжүүлсэн төлбөрийн баримт/ хүсэлтийг үндэслэн Журмын 3.9 дэх хэсэгт зааснаар шилжүүлнэ.
  3. Худалдан авагч дэнчин буцаах хүсэлтийг системээр ирүүлээгүй бол дэнчинг дараагийн арилжаанд оролцох зорилгоор Биржийн дансанд хэвээр үлдээсэнд тооцно.
  4. Худалдан авагч нь журмын 3.6-д заасны дагуу дэнчинг буцаан авах хүсэлт гаргасан бол дэнчинг ажлын 5 өдрийн дотор, худалдан авагчийн дэнчинг шилжүүлсэн дансанд, анх шилжүүлсэн валютаар, банкны гүйлгээний шимтгэл хассан дүнгээр буцаан шилжүүлэх ба дамжуулагч банкны гүйлгээний шимтгэлийг Бирж хариуцахгүй болно.
  5. Дэнчинг гэрээний төлбөрт оруулан тооцох нөхцөлд бирж нь талуудын арилжааны гэрээ дүгнэсэн акт, итгэмжлэгдсэн лабораторийн дүгнэлт, гэрээний төлбөрийг бүрэн төлсөн баримт (дэнчинг хассан дүнгээр) болон арилжааны шимтгэл төлсөн баримтыг үндэслэн хүсэлтийг хүлээн авснаас хойш ажлын 5 өдрийн дотор дэнчинг худалдагчийн дансанд шилжүүлнэ.
  6. Худалдан авагч нь арилжааны гэрээний төлбөрийг бүрэн (дэнчин оруулаагүй дүнгээр) төлсөн тохиолдолд дэнчинг гэрээ дүгнэсэн акт, итгэмжлэгдсэн лабораторийн дүгнэлт, гэрээний төлбөрийн бүрэн төлсөн баримт, арилжааны шимтгэл төлсөн баримтыг үндэслэн худалдан авагчийн дансанд шилжүүлнэ. Энэ тохиолдолд худалдан авагч дараагийн арилжаанд оролцох зорилгоор тухайн дэнчинг биржийн арилжааны банкан дахь дансанд хэвээр үлдээж болно.
  7. Худалдан авагч нь энэ журмын 3.4.3, 3.4.4 дэх хэсэгт заасан үүргээ өөрийн буруутай үйлдэл, эс үйлдэхүйгээр биелүүлээгүй, биелүүлэхээс татгалзсан талаар талууд шаардлагатай нотлох баримт бичиг, дэнчинг авах худалдагчийн хүсэлтийг нэхэмжлэхийн хамт биржид ирүүлнэ. Бирж нь худалдагчийн хүсэлт нь журамд заасны дагуу үндэслэлтэй гэж үзвэл худалдагчийн арилжааны банкан дахь дансанд арилжааны шимтгэл хассан дүнгээр шилжүүлнэ. Хэрэв худалдагч, худалдан авагч нь арилжааны шимтгэл төлсөн тохиолдолд дэнчинг арилжааны зард заасан хэмжээгээр шилжүүлнэ.
  8. Худалдан авагч нь энэ журмын 3.4.1 дэх хэсэгт заасан арилжааны шимтгэл төлөх үүргээ биелүүлээгүй тохиолдолд бирж нь дэнчингээс суутгаж авна.
  9. Хэлцэл амжилттай хийгдсэн боловч худалдан авагч нь хүндэтгэн үзэх шалтгаангүйгээр хэлцлийг Биржийн “Арилжааны гэрээний стандарт тогтоох мөрдүүлэх журам”-д заасны дагуу гэрээг баталгаажуулаагүй, баталгаажуулахаас татгалзсан тохиолдолд худалдагч талын арилжааны банкан дахь дансанд банкны гүйлгээний шимтгэл хассан дүнгээр шилжүүлнэ.
  10. Худалдагч нь талуудын гэрээ дүгнэсэн акт, итгэмжлэгдсэн лабораторийн дүгнэлт, гэрээний төлбөрийг бүрэн төлсөн баримт (дэнчинг хассан дүнгээр) болон арилжааны шимтгэл төлсөн баримтыг Биржийн Уул уурхайн арилжаа, бүртгэлийн газарт ирүүлнэ.
  11. Журмын 3.17 дахь хэсэгт заасны дагуу ирүүлсэн баримтын дагуу гэрээний хэрэгжилтийг дүгнэсний дараа ажлын 5 хоногийн дотор дэнчинг худалдагчийн нэрийн дансанд шилжүүлнэ. Дээрх тохиолдолд тухайн арилжааны гэрээ, дэнчинтэй холбоотой худалдагч, худалдан авагчийн хооронд маргаан үүссэн тохиолдолд тухайн маргаан эцэслэн шийдвэрлэгдэх хүртэл хугацаанд дэнчинг аль нэг тал руу шилжүүлэхгүй.
  12. Худалдан авагчийн бүруутай үйл ажиллагаанаас бусад тохиолдолд гэрээг харилцан тохиролцож дуусгавар болгох бол гэрээ дүгнэсэн акт болон бусад шаардлагатай баримт бичгийг биржид нэн даруй ирүүлнэ. Энэ тохиолдолд дэнчинг худалдан авагч талд арилжааны шимтгэл хассан дүнгээр шилжүүлнэ.
  13. Худалдан авагч нь дэнчингийн үлдэгдэлээ биржтэй хагас жил, жил тутамд тулган баталгаажуулалт хийнэ.

## **ДӨРӨВ. АРИЛЖААНЫ ГЭРЭЭНИЙ ТӨЛБӨРИЙГ ГҮЙЦЭТГЭХ**

* 1. Спот гэрээ бичгэн хэлбэрээр баталгаажсанаас хойш ажлын 5 өдрийн дотор худалдан авагч нь гэрээний нийт төлбөрийг худалдагчийн дансанд байршуулна.
  2. Гэрээний стандартыг тогтоох, мөрдүүлэх журамд заасны дагуу арилжаалагдсан бүтээгдэхүүнийг худалдагч талаас худалдан авагч талд хүлээлгэн өгч, актыг Биржид цахимаар ирүүлнэ.
  3. Форвард гэрээний хувьд арилжааны гэрээг бичгэн хэлбэрээр баталгаажуулсан өдрөөс хойш худалдан авагч нь арилжааны зард заасан хугацаа, нөхцөлөөр төлбөрийг худалдагчийн дансанд шилжүүлэх ба арилжааны гэрээний төлбөр, хүргэлттэй холбоотой нарийвчилсан харилцааг арилжааны гэрээнд заасны дагуу зохицуулна.

# **ТАВ. АРИЛЖААНЫ ШИМТГЭЛ**

* 1. Бирж нь бүртгэх үйлчилгээний хөлс, арилжааны шимтгэлийн нэхэмжлэхийг худалдагч, худалдан авагч, тэдгээрийн брокерт илгээнэ.
  2. Тухайн арилжаанд худалдан авагчаар шалгарсан этгээд биржийн арилжааны шимтгэлийг журмын Хавсралт 1-т заасан хэмжээгээр нэхэмжлэх хүлээж авснаас хойш ажлын 3 өдрийн дотор Биржийн дансанд шилжүүлнэ.
  3. Худалдагч нь бүртгэх үйлчилгээний хөлсийг журмын Хавсралт 1-т заасан хэмжээгээр худалдах захиалга бүртгэгдсэнээс хойш ажлын 3 өдрийн дотор нэхэмжлэхийн дагуу Биржийн дансанд шилжүүлнэ.
  4. Худалдагч, худалдан авагчийн брокер нь тэдгээрийн биржид төлөх бүртгэх үйлчилгээний хөлс, арилжааны шимтгэлийг хугацаанд нь төлүүлэх үүргийг хүлээх ба тус үүргээ биелүүлээгүй нь брокерт хариуцлага хүлээлгэх үндэслэл болно.

# **ЗУРГАА. ЭРСДЭЛИЙН УДИРДЛАГА**

6.1. Бирж нь зах зээлийн нөхцөл байдалтай уялдуулан худалдагч эсхүл худалдан авагчаас форвард гэрээний арилжаанд хязгаар тогтоох, дэнчин болон баталгааг нэмэгдүүлэхийг шаардаж болно.

* 1. Худалдагч эсхүл худалдан авагч нь Журмын 6.1-д заасны дагуу арилжааны нэмэлт дэнчин болон баталгааг цаг тухайд нь байршуулаагүй, эсхүл бусад зөрчил гаргасан тохиолдолд Бирж нь тухайн худалдагч, худалдан авагчийн арилжаанд оролцох эрхийг хязгаарлах арга хэмжээг авч хэрэгжүүлнэ.

*Хавсралт 1.*

**Уул уурхайн бүтээгдэхүүний арилжааны шимтгэл, үйлчилгээний хөлсний ерөнхий нөхцөл**

|  |  |
| --- | --- |
| **Арилжааны шимтгэл, үйлчилгээний хөлс төлөх этгээд** | **Хэмжээ** |
| **Худалдагч тал** | 1 багц 100,000 төгрөг |
| **Худалдан авагч тал** | Тухайн хэлцлийн нийт үнийн дүнгийн 0.08 хувь |